  Майя Бывальцева Удмуртиысь Лилия Васильева куасэн бызьылонъя Россилэн кубокез понна вожвылъяськонлэн кыкетӥ люкетаз кык медаль утӥз. Ӵошатсконъёс 12-15 толсуре Пермь шаерысь Чусовой карын ортчизы. Со сярысь «ВКонтакте» мерлыко вотэсысь «Лыжные гонки Удмуртии» огинын ивортэмын. 12-тӥ толсуре классика амалэн 10 иськеме нимаз бызьылонын Удмуртиысь куасэн бызьылӥсь куинетӥ инты басьтӥз (30:58.7). Улосчимес Ханты-Манси автоном округысь Евгения Шаповалова (30.29.6) но Татарстанысь Алия Иксанова (30:43.5) азьпалтӥзы. 14-тӥ толсуре классика амалэн спринтын Лилия Васильева укмысэтӥ луиз. Но ӵуказеяз уйыса бызёнын (персьют) сое нокин азьпалтыны ӧз быгаты. 10 иськемез 27:13.5 дыр ӵоже ортчыса, Васильева зарни медаль утӥз. Кыкетӥ интыын Татарстанысь Мария Давыденкова, куинетӥ – Воронеж улосвылысь Дарья Рогозина. Ватсалом, воргоронъёс пӧлын 15 иськеме бызёнын Балезино ёросысь Сергей Ардашев вормиз, но али со Татарстанлэсь данзэ уте. Россилэн кубокез понна вожвылъяськонлэн куинетӥ люкетэз 2020-тӥ арын 9-12 толшоре Татарстанысь Заинск карын ортчоз.  Тегъёс: Спорт Удмуртия Россия куасэнбызьылон куас 100ар  